Fil 3:18 Die Gees het Paulus geleer om vir Christus te leef. Christus het Paulus die opdrag gegee om die evangelie te verkondig. Om mense op te roep om tot Christus te kom as die enigste pad na die verlossing. Wie die evangelie uitdra word daarmee nie 'n persoon wat sonder gevoel die boodskap bring nie. As mense nie luister en bly leef as vyande van die kruis is dit nie so dat jy dan sê: Dit raak my koue klere nie.
Paulus ken die werklikheid van die gelykenis dat die graan en die onkruid op hierdie wêreld saam opgroei. Nogtans bring dit trane by Paulus. Ek dink dat baie van ons die trane ken. Trane oor geliefdes wat nie Christus in hulle lewe wil navolg nie. Jy wil hulle so graag by Christus bring, of weer by Christus bring maar hulle wil hul eie lewe volgens eie gevoel en smaak nie opgee nie. Ons sien by die Here Jesus self die bewoënheid as Hy aan die kruis hang. Hy dink dan aan hulle wat Hom aan die kruis gebring het en nogtans vra Hy Vader in die hemel om hulle te vergeef. Dit beteken dat hy vra om hulle te leer om nie vyande van die kruiste te bly nie. Paulus is ook baie bewoë as hy sien dat baie van sy volksgenote op die verkondiging van die evangelie nie tot Christus kom nie. Ons lees daarvan in Romeine 9: "Ek spreek die waarheid in Christus, ek lieg nie - my gewete getuig saam met my in die Heilige Gees - dat dit vir my 'n groot droefheid is en 'n onophoudelike smart vir my hart. Want ek sou self kon wens om ter wille van my broers, my stamgenote na die vlees, 'n vervloeking te wees, weg van Christus af." vs 1-3 Laat ons bewoë wees ook as dit lyk dat ons ander nie meer met de evangelie kan bereik nie. Dan bly ons bewoë bid!